Nógv tann størsti parturin av stuðlinum, ið Studni letur, verður latin til lesandi í Føroyum. Afturat stuðulinum til lesandi í Føroyum umsitir Studni ávísar stuðulsskipanir, ið veita stuðul til føroyingar uttanlands, t. d. ferðastudningin og ÚSUN-stuðulin. Studni, ið áður æt Stuðulsstovnurin, varð settur á stovn, tá ið føroyingar yvirtóku fyrisitingina av "Statens Uddannelsesstøtte" í 1988, og játtanin á donsku fíggjarlógini var flutt í” blokkin”. Føroyingar fingu tá heimild til at gera egnar lógir og reglur fyri, hvussu stuðulin skuldi veitast lesandi í Føroyum. Núgaldandi lóg er løgtingslóg nr. 36 frá 3. mai 2007 um lestrarstuðul við seinni broytingum. Virksemið er munandi økt, síðani stovnurin byrjaði, og í løtuni eru umleið 8.000 virknar sakir á Studna. Peningarenslið er umleið 130 mió. kr.–útreiðslujáttanin er umleið 120 mió. kr og inntøkujáttanin er umleið 10 mió. kr. Í dag starvast 6 fólk á Studna: 4 málsviðgerar, fíggjarfulltrúin og stjórin–talan er um 5 ársverk. Studni húsast á Hoydalsvegi í Tórshavn.